21บลจ.จับมือต้านทุจริต
นายกสมาคมเชื่อธุรกิจโปร่งใสบริหารเพื่อประโยชน์นักลงทุน
24 ก.ค. 2555

นายกสมาคมเชื่อธุรกิจโปร่งใสบริหารเพื่อประโยชน์นักลงทุน
21 บลจ. จับมือประกาศเจตนารมณ์ต่อต้านทุจริต “นายกสมาคม” มั่นใจอุตสาหกรรมกองทุนโปร่งใส มีจรรยาบรรณทำเพื่อประโยชน์นักลงทุนอยู่แล้ว
เมื่อวันที่ 23 ก.ค. บริษัทหลักทรัพย์จัดการกองทุน (บลจ.) จำนวน 21 แห่ง ร่วมลงนามกับสมาคมส่งเสริมสถาบันกรรมการบริษัทไทย (IOD) เป็นแนวร่วมปฏิบัติของเอกชนไทยในการต่อต้านทุจริต
นายบัณฑิต นิจถาวร กรรมการผู้อำนวยการ สมาคมส่งเสริมสถาบันกรรมการบริษัทไทย กล่าวว่า หลังจากเข้าเป็นแนวร่วมแล้วบริษัทสมาชิกจะต้องให้ความร่วมมือ 3 ด้าน ได้แก่ 1) ประกาศเป็นนโยบายภายในบริษัทจะไม่ทุจริตคอร์รัปชันในการดำเนินธุรกิจ โดยจะต้องวางระบบควบคุมภายในให้สอดคล้องกับนโยบาย 2) ต้องเปิดเผยและแบ่งปันข้อมูล รวมทั้งประสบการณ์ให้บริษัทสมาชิกที่เข้ามาใหม่ได้ศึกษา เพื่อลดต้นทุนในการวางระบบเพื่อลดการทุจริต และ 3) ต้องเชิญชวนและผลักดันให้บริษัทคู่ค้าไม่ทุจริตในการดำเนินธุรกิจ เพื่อสร้างแนวร่วมในการเข้าร่วมกิจกรรมต่อต้านการทุจริต
“คาดว่าในปีหน้าจะเริ่มจัดให้มีการประเมินผลจากองค์กรภายนอก และออกใบประกาศนียบัตรให้บริษัท เพื่อเป็นเครื่องหมายยืนยันว่าเป็นบริษัทที่มีจริยธรรมสูง” นายบัณฑิต กล่าว
นายสมจินต์ ศรไพศาล กรรมการผู้จัดการ บลจ.ทหารไทย ในฐานะนายกสมาคมบริษัทจัดการลงทุน กล่าวว่า หลังจากการลงนามเป็นแนวร่วมปฏิบัติของเอกชนไทยในการต่อต้านทุจริต บลจ.แต่ละแห่งจะกลับไปทบทวนนโยบายและแผนปฏิบัติการที่ดำเนินการกันอยู่แล้ว และจากนั้นสมาคมบริษัทจัดการลงทุนจะจัดให้มีการแลกเปลี่ยนความคิดเห็นของสมาชิกในประเด็นดังกล่าว ซึ่งคาดว่าจะสามารถจัดขึ้นได้ในช่วงปลายปี 2555 ถึงต้นปี 2556
“ในอุตสาหกรรมธุรกิจจัดการลงทุน เรามีกฎ กติกา และจรรยาบรรณ ซึ่งเป็นมาตรฐานระดับสากลอยู่แล้ว ไม่ว่าจะเป็นการทำธุรกิจเพื่อประโยชน์ของผู้ถือหน่วย และการปฏิบัติงานด้วยความรอบคอบแบบมืออาชีพ ซึ่งที่ผ่านมาไม่มีความมัวหมอง เพราะฉะนั้นจึงเชื่อมั่นในศักยภาพของอุตสาหกรรมว่าจะสามารถทำได้ตามเจตนารมณ์ที่ประกาศไว้ และจะทำให้ดีขึ้นอีก” นายสมจินต์ กล่าว
ทั้งนี้ แนวร่วมปฏิบัติของภาคเอกชนไทยในการต่อต้านการทุจริตเป็นโครงการที่ได้รับการสนับสนุนจากภาครัฐและสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) โดยปัจจุบันมีเอกชนเข้าเป็นสมาชิกแล้ว 93 แห่ง